**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 26.07.2019, ora 08.00 – 27.07.2019, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 27.07.2019, ora 07.00**

**RÂURI**

Debitele au fost în general, în scădere ușoară, exceptând râurile din bazinele mijlocii și inferioare ale Mureșului și Timișului, unde vor fi în creștere prin propagare, și bazinele hidrografice: Bistra, Bârzava,Caraș, Nera, Cerna, Siret unde vor fi relativ staționare.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul râului Tur, cursul inferior al Crasnei, cursul Prutului aval de Stânca Costeşti şi pe unii afluenţi ai Prahovei şi mai mici (sub 30% din normalele lunare) pe râurile din bazinele hidrografice: Iza, Lăpuș, Crasna, Crişul Repede, Crișul Negru, Crișul Pietros, Bistra, Moravița, Nera, Rm. Sărat, Bârlad, Jijia, în bazinul superior al Vedei, bazinul superior şi mijlociu al Oltului, pe unele râuri din bazinul superior al Argeşului, pe unii afluenţi ai Mureşului (Luţ, Niraj, Comlod, Iara, Feernic, Vișa, Domald, Târnava Mică, Ampoi, Secaș, Sebeş, Strei, Râul Mare) şi pe unele râuri din Dobrogea.

În interval au fost emise **două ATENȚIONĂRI HIDROLOGICE** pentru fenomene imediate.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în general staţionare, exceptând râurile din bazinele inferioare ale Mureșului și Timișului unde vor fi în creștere prin propagare.

Sunt posibile creşteri de debite şi niveluri pe unele râuri mici aferente zonelor de deal și munte, cu precădere din din vestul și nord-vestul ţării, datorită precipitaţiilor sub formă de aversă, prognozate.

Nivelurile pe râuri la stațiile hidrometrice se vor situa sub **COTELE DE ATENȚIE.**

**DUNĂRE**

Debitul la intrarea în ţară (secţiunea Baziaş) în intervalul 26.07 – 27.07.2019 a fost în scădere având valoarea de 2900 m3/s, sub media multianuală a lunii iulie (5350 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în scădere (2800 m3/s).

În aval de Porţile de Fier, debitele vor fi în scădere.

**2.** **Situația meteorologică în intervalul 26.07.2019, ora 08.00 – 27.07.2019, ora 06.00**

**ÎN ŢARĂ**

Valorile termice au continuat să crească ușor, astfel încât vremea a devenit călduroasă în cea mai mare parte a țării, iar disconfortul termic a fost în creștere. *Indicele temperatură-umezeală (ITU) s-a apropiat sau a depășit ușor pragul critic de 80 de unități pe arii restrânse în sudul și vestul Olteniei, în sud-vestul și centrul Munteniei și izolat în sudul Banatului.* Cerul a fost variabil, cu înnorări temporar accentuate după-amiaza și în prima jumătate a nopții când s-au semnalat averse ce au avut și caracter torențial, descărcări electrice și intensificări de scurtă durată ale vântului local în regiunile nord-vestice și nord-estice și cu totul izolat în sud-estul Transilvaniei. Cantitățile de apă înregistrate până la ora 03.00 au depășit punctiform 20 l/mp. Temperaturile maxime au fost cuprinse între 26 de grade la Joseni și 36 de grade la Calafat, iar la ora 06 se înregistrau 9 grade la Miercurea Ciuc și 24 de grade la Sulina.

**OBSERVAȚII** - de ieri dimineață de la ora 06.00 au fost în vigoare 15 mesaje (dintre care 2 avertizări cod portocaliu și 13 atenționări cod galben) ce au vizat fenomene meteorologice convective imediate, după cum urmează:

- 7 mesaje de atenționare cod galben și 1 mesaj de avertizare cod portocaliu emise de către SRPV Bacău;

- 4 mesaje de atenționare cod galben de către SRPV Timișoara;

- 2 mesaje de atenționare cod galben emise de către SRPV Cluj;

- 1 mesaj de avertizare cod portocaliu emis de către CNPM pentru SRPV Timișoara.

**LA BUCUREŞTI**

Valorile termice au continuat să crească ușor, astfel că vremea a fost călduroasă în orele amiezii când și disconfortul termic a fost mai ridicat. *Indicele temperatură-umezeală (ITU) s-a apropiat de pragul critic de 80 de unități în estul capitalei.* Cerul a fost variabil, mai mult senin noaptea, iar vântul a suflat slab până la moderat. Temperatura maximă a fost de 32 de grade la Afumați și Băneasa și 33 de grade la Filaret, iar la ora 06.00 se înregistrau 17 grade la Băneasa și 18 grade la Afumați și Filaret.

**3. Prognoza meteorologică în intervalul 27.07.2019, ora 08.00 – 28.07.2019, ora 08.00**

**ÎN ŢARĂ**

Vremea va fi călduroasă în cea mai mare parte a țării, iar pe arii restrânse în sud, va deveni caniculară. Disconfortul termic va crește, astfel că după-amiaza, local, indicele temperatură-umezeală (ITU) va atinge sau va depăși ușor pragul critic de 80 de unități în regiunile vestice și sudice. Cerul va fi variabil și mai ales după-amiaza și seara vor fi înnorări temporare, averse, descărcări electrice și intensificări de scurtă durată ale vântului local în zonele montane, pe arii restrânse în vest și cu totul izolat în restul teritoriului. Temperaturile maxime vor fi cuprinse între 27 și 34 de grade, izolat mai ridicate, în jurul a 35 de grade, în Câmpia Română. Temperaturile minime se vor situa, în general, între 12 și 22 de grade.

**LA BUCUREŞTI**

Vremea se va încălzi, iar după-amiaza disconfortul termic va fi ridicat, cu un indice temperatură-umezeală (ITU) care va atinge și posibil va depăși ușor pragul critic de 80 de unități. Cerul va fi variabil, mai mult senin dimineața și noaptea. Vântul va sufla slab și moderat. Temperatura maximă va fi în jur de 34 de grade, iar cea minimă de 17...20 de grade.

1. ***CALITATEA APELOR***

***Administrația Națională Apele Române*** informează despre producerea, la 26.07.2019, la ora 19.00, unei poluări accidentale a apei râului Mureș (manifestată printr-o culoare albicioasă), aval de podul CF al fostei Mocănițe, în zona localității Cristești, județul Mureș, cu ape uzate neepurate aparținând SC Azomureș S.A. Târgu Mureș. Poluarea a apărut din cauza unei avarii apărute la conducta de transport apă uzată către stația de epurare a societății. A fost sistată alimentarea stației de epurare, apa uzată convenționl colectată de pe platforma societății este reținută în bazinul de retenție. Reprezentanții SGA Mureș deplasați în zona afectată au prelevat probe de apă, astfel:

-proba nr 1-din conducta de refulare ape uzate către stația de epurare a Azomureș SA;

-proba nr 2-din râul Mureș, mal stâng, amonte evacuare cu 50 m;

-proba nr3-canal pluvial existent confluența cu râul Mureș, mal stâng;

-proba nr4-din râul Mureș, mal stâng, la 50 m aval de evacuare.

Cu ocazia controlului în teren s-au făcut fimări video.

Vom reveni cu informații suplimentare.

1. ***CALITATEA MEDIULUI***
2. **În domeniul aerului**

Nu s-au raportat evenimente deosebite.

1. **În domeniul solului şi vegetaţiei**

***Comisariatul Județean Constanța din cadrul GNM*** informează ca la 25.07.2019, la ora 10.15, pe raza localității Agigea deasupra restaurantului Golful Pescarilor în dreptul parcării, jud. Constanta, s-a produs un incendiu la vegetație uscată, pe o suprafață de cca 30 mp. Cauza declanșatoare: scânteie de la un transformator. ISU Constanța a intervenit cu autospecială, incendiul fiind stins integral.

***Comisariatul Județean Constanța din cadrul GNM*** informează ca la 25.07.2019, la ora 15.17, pe raza localității Plopeni spre General Scărișoreanu, jud. Constanta, s-a produs un incendiu la vegetație uscată și miriște, pe o suprafață de cca 4000 mp. Cauza declanșatoare: posibil țigară. ISU Constanța a intervenit cu autospecială, incendiul fiind stins integral.

***Comisariatul Județean Constanța din cadrul GNM*** informează ca la 26.07.2019, ora 11:51, pe raza localității Techirghiol, zona stadionului, jud. Constanta, s-a produs un incendiu la vegetație uscată. Nu se cunosc deocamdată cauzele declanșatoare. ISU Constanța a intervenit pentru stingere.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE